Papersnake/gushiwen huggingface dataset:
十二月大雨
裘万顷（宋代）

一冬都无五日寒，赤日杲杲后土乾。
水官丐归帝弗许，诘朝不雨吾戮汝。
斯须便放大瓢倾，一洗万里尘埃清。
不妨更作尺深雪，桑榆之功尚堪说。
题淮阴侯庙十首
邵雍（宋代）

韩信恃功前虑寡，汉皇负德尚权安。
幽囚必欲擒来斩，固要加诸甚不难。
请定公住大觉疏
耶律楚材（元代）

龙龛宝藏照人寒，奥老功成住圣安。却请定公来领略，收拾香火礼旃檀。
读金銮密记
刘克庄（宋代）

仗下千官走似麇，仓皇谁扈属车尘。
禁中陆九艰危共，殿上朱三苦死嗔。
当日横身抗岐汴，暮年避地客瓯闽。
小窗细读金銮记，始信香奁属别人。
题白纸扇
倪岳（明代）

缺月飞从东海来，吴刀斫破冰蟾胎。寒光迸人不敢近，星斗错落云中开。

老夫拾得不盈把，一夜凉风满天下。
乱后送友人归湘中
杜荀鹤（唐代）

家枕三湘岸，门前即钓矶。渔竿壮岁别，鹤发乱时归。

岳暖无猿叫，江春有燕飞。平生书剑在，莫便学忘机。
孤鸾 供蜡梅一枝
易顺鼎（清代）

病黄生面。记蛎粉围墙，那回曾见。苦把蛮腥，腻了寿阳宫瓣。

东风又还到也，怎寒花尚留秋怨。冷入二分龙麝，带断魂飘远。

问别来何处照清浅。说离恨天西，旧红无伴。疏影浑难觅，付月波凉蘸。

美人倚愁独立，梦游仙道妆偷换。香外一瓶一我，正万缘俱澹。
满庭芳 其六 无声还邺城赋别
曹尔堪（清代）

霜鹘盘青，暮鸦翻黑，策马遥送斜阳。人闲似鹤，孤影出回塘。

应念夜来高会，分题处、桦烛更长。难消遣，台边暮雨，铜雀剩凄凉。

苍茫。云雾外、旁沿滏水，径渡清漳。检客装何有，权可诗囊。

识得此心无着，随缘过、去住都忘。山房暖，康王祠下，檐卜透寒香。
次韵太学黄博士冕仲同考试作
晁补之（宋代）

日边传诏天街暮，草草西城车马聚。
官曹一见故情亲，宴语识马心志古。
成安长孺澶渊守，昔马羁游所为主。
我穷亦号成安客，文采初无马一缕。
胸中万顷复谁同，正有马家贤叔度。
官事留人何鞅掌，广文杨柳花飞户。
好书老未置鈆椠，学经晚始羞章句。
乘槎况自风格有，病颦那可形容慕。
成诗莫惮继日传，青骢御史呼归去。
先天吟
邵雍（宋代）

若问先天一字无，后天方要着功夫。
拔山盖世称才力，以此分毫强得乎。
米元章画像
柯九思（元代）

宝晋斋中春日长，旧时宫砚墨痕香。海棠花发黄鹂语，临到兰亭第几行。
和朱存敬题三元塔
林熙春（明代）

高结浮图控上流，金银佳气可全收。八窗笼月三千界，一柱擎天亿万秋。

运起昌黎山斗望，人从岭海凤皇游。王冯自是风云会，欲迈前修祗自修。
醉歌行
卫博（宋代）

软沙挟径草微微，画堂甲帐光流离。
堂外花骢玛瑙羁，传呼直到黄金墀。
黄金墀下班如剪，苍槐不劝蟠蛟螭。
出门胆落金吾将，归去泣走铜山儿。
河龙供鲤桂为醑，御厨珍送丝络垂。
乾坤整顿万事了，蹴踏四海乘丹梯。
丈夫生时重意气，胡为到处潜伤悲。
乡里小儿狐白腑，五陵豪客颠倒衣。
酒酣耳热歌浩荡，挥斥八极隘九围。
投戈却日日不住，焚膏尚卜升朝曦。
君看博浪沙中客，圯下偷生天地窄。
相期要看后五日，路逢莫问前一著。
失调名
陆游（宋代）

飞上锦裀红皱。
何家港舍舟步至新河口
崔敦礼（宋代）

郭公勾唤鲥浮水，閒客招要鸥上滩。
岸断溪横人不到，树头依约见桅竿。
水调歌头（贺许侍郎奕得孙）
魏了翁（宋代）

三十作龙首，四十珥貂蝉。幡然携取名节，锦绣蜀山川。揽辔扶桑初晓，饮马咸池未旰，来日尽宽闲。兹事亦云足，所乐不存焉。

女垂髫，儿分鼎，妇供鲜。尊章青鬓未改，和气玉生烟。造物犹嫌缺陷，要启公侯衮衮，又畀贾嘉贤。公更厚封植，自古有丰年。
寄南昌故人黄存之宋谦甫二首
戴复古（宋代）

谦甫多才思，存之重谊襟。
一书愁话别，千里梦相寻。
南浦扁舟上，东湖万柳阴。
旧时行乐处，何事不关心。
可笑口号
文同（宋代）

可笑生平事迂阔，向人不肯强云云。
到头官职难迁转，一似城南萧次君。
仙霞岭
朱圭（清代）

凌晨发山馆，逶迤入岭麓。日及粲白丹，荟蔚交竹木。

壁蜗延一线，蚁磨旋千辘。仰晞閟青苍，回瞩荡心目。

山腰得精庐，呀喘息舆仆。再鼓升天险，重关扼地轴。

唐巢力攻琴，宋浩事铲筑。七百六十磴，上下捷揉鹿。

重来蹑飞霞，一俯众峰直。茶岭接小竿，突兀更腾伏。

瀺瀺下濑水，闽浙两不蓄。西流达江西，百里走泷瀑。

地脉所屈蟠，龙蛇断起陆。旷途暂顾眺，前行势方蔟。
行药
宋祁（宋代）

行药来溪上，园秋损物华。
漫丛繁野菊，荒蔓击寒瓜。
野旷难藏树，山时即变霞。
病身慵事事，楼鼓谩催衙。
宫词
王珪（宋代）

新供御马可曾骑，青鬣连钱碧玉蹄。
每到殿前祗候驾，金鞍卸下不闻嘶。
重经巴丘
张继（唐代）

昔年高接李膺欢，日泛仙舟醉碧澜。诗句乱随青草落，

酒肠俱逐洞庭宽。浮生聚散云相似，往事冥微梦一般。

今日片帆城下去，秋风回首泪阑干。
偈颂一百五十首
释心月（宋代）

一非一，二非二。
仰面不见天，低头不见地。
一即一，二即二。
仰面见青天，低头亦见地。
初夏闲吟，兼呈韦宾客
白居易（唐代）

孟夏清和月，东都闲散官。体中无病痛，眼下未饥寒。

世事闻常闷，交游见即欢。杯觞留客切，妓乐取人宽。

雪鬓随身老，云心著处安。此中殊有味，试说向君看。
闻鹃
杨公远（宋代）

帝魄声声切，教侬听不禁。
都缘伤国破，岂是怨春深。
枕上幽人思，灯前逆旅心。
花枝疑恨血，到处映山林。
登云峰望始尽九华之胜因复作歌
王守仁（明代）

九华之峰九十九，此语相传俗人口。俗人眼浅见皮肤，焉测其中之所有？

我登华顶拂云雾，极目奇峰那有数？巨壑中藏万玉林，大剑长枪攒武库。

有如智者深韬藏，复如淑女避谗妒。闇然避世不求知，卑己尊人羞逞露。

何人不道九华奇，奇中之奇人未知。我欲穷搜尽拈出，秘藏恐是天所私。

旋解诗囊旋收拾，脱颖露出锥参差。从来题诗李白好，渠于此山亦潦草。

曾见王维画辋川，安得渠来拂纤缟？
送张辅卿省试
张纲（宋代）

明诏搜贤动四陲，西来一鹗冠群飞。擅场笔势惊华省，发策才名上紫微。

无负题桥平日志，要看怀绶故乡归。相逢肯惜倾家酿，已约莺花慎勿违。
暮春游白岳十二首 其十二 三娥石
胡应麟（明代）

参差霞佩出蓬莱，次第云鬟立翠苔。石上同心朝帝罢，山头联臂望夫来。

从游宛入黄陵庙，争艳如登白玉台。漫说桃源双占尽，尚留倾国候仙才。
破庵赞
释师范（宋代）

噫{左口右戏}吁，何人欤。
无德可敬，无言可书。
非横灭族，是真瞎驴。
有口不能骂得，卷而分付云居。
生平萧散，浑无羁绊，
奋恶拳头，打会禅汉。
我尝一见，口似匾檐。
凡侍之者，莫知其几，
往往瞠乎其后，终莫得其畔岸。
是故不可毁，不可赞，
至於不可奈何。
行色
文徵明（明代）

秋山马前空复横，马蹄不作看山行。悠然回首何处所，此心已到他州城。

火灯匆匆鸡一声，贵贱富贫俱有程。相看一语出不得，细雨欲落空江明。
将如外海看山先寄道傍诸友
陈献章（明代）

吾衰何所如，俯仰在一席。舍傍有小水，相望渺南北。

静久动乃有，住多行亦得。朝往暮南还，路旁事旧识。

故人邀我饭，半饷吾未惜。东老对回公，神仙无恶客。
四不忍
刘子翚（宋代）

平沙月转旌旗影，擐甲为衾戈作枕。
此时饮恨念銮舆，玉体能作暴露无。
问安使者空相继，清跸不回宫殿闭。
请缨傥未缚酋渠，我榻虽安保忍寐。
悠悠万里行
释文珦（宋代）

悠悠万里行，河畔草青青。
青草有衰歇，远行无期程。
秦既灭六有，驱民筑长城。
长城三千里，将以艰胡兵。
城边沙水寒，饮马马悲鸣。
筑夫困久役，谁无乡土情。
父母念孝养，室家叹孤{儇亻换女}。
万一死於筑，白骨空支撑。
膏血脂草莽，魂魄亦飘零。
苦哉筑城人，举杵无乐声。
仁守有自固，不仁祸期宏。
祖龙不知此，纵暴劳苍生。
高明鬼瞰室，天道常恶盈。
长城徒高高，不救秦祚倾。
岂若唐虞君。长衣燕泰宁。
至德亘万古，巍巍不可名。
满庭芳 李老先生庆八十
姬翼（元代）

南极储祥，少微呈瑞，八旬应现人寰。水云疏散，金鼎炼神丹。玩尽长春洞府，逍遥占、物外高闲。无衰老，龟旋鹤绕，相对且怡颜。殷勤重祷祝，温炉澹炷，劫外旃檀。念亘初容貌，不许凋残。通古今如旦暮，蟠桃见、几度华繁。常常在，金壶碧酒，高会到仙班。
题海上人栖云楼
林景熙（宋代）

水村烟景隔晴霏，十二阑干在翠微。
一壑暮年间独倚，半檐秋翠澹相依。
柏炉贝叶香犹润，纸帐梅花梦不飞。
会得此中无所住，来来去去总玄机。
瑶台第一层 咏茶
佚名（宋代）

一气才交，雷震动一声，吐黄芽。玉人采得，收归鼎内，制造无差。铁轮万转，罗撼渐急，千遍无查。妙如法用，工夫了毕，随处生涯。堪夸。仙童手巧，泛瓯春雪妙难加。睡魔赶退，分开道眼，识破浮华。赵州知味，虑仝达此，总到仙家。这盏茶。愿人人早悟，同赴烟霞。
胡儿莫窥江
刘子翚（宋代）

胡儿莫窥江，长江限绝吴楚间。
惊涛骇浪如连山，鲸鲵出没含戈鋋，
汝不顾死争相先。鸣髇不响突骑闲，
浮尸随潮去复还。胡儿莫窥江，
楼船百尺高崔鬼，鼓枻叱咤生风雷。
吴侬入水双眸开，汝不素习胡为来。
生虽欲杀死可哀，南北孰非吾民哉。
胡儿莫窥江，前年飞矢入未央，
日月双坠天无光。去年一炬烧维扬，
丹凤徒穴仍南翔。国势如衡有低昂，
犬戎岂得称天王。暴兴恃暴必亟亡，
乘蛇古谶开其祥。中兴将士材无双，
抚剑气已驰龙荒。胡儿胡儿莫猖狂。
送张无梦归天台山 其二
初炜（宋代）

紫皇宫阙罗高清，花虬玉凤围墉城。长生曲奏升天行，神仙缥缈喧相迎。

栖真何必抛尘网，飙轮万里时来往。张公结庐天台山，赤城霞起三千丈。

天子好道思崆峒，欲使亿兆归庬鸿。凤台峨峨十二重，先生忽造明光宫。

无为清净化可守，能助羲轩致仁寿。共羡乘蹻归洞宫，他日骑龙却来否。
老黄龙生辰三首 其一
释德洪（宋代）

纲宗壁立大崔嵬，魔外闻风胆自摧。万古知音今日是，三关锁钥一时开。

从教意气纵横去，终解形容寂寞回。寄语儿孙著精彩，黄龙手段似南台。
吴山十六景 其六 华山鸟道
弘历（清代）

山之秀者称芙蓉，不宜在陆宜在水。高矗青霄俯太湖，恰当是山名所以。

天花天乐动逢迎，石径松泉寻迤逦。人人尘念到此捐，大士端居无忧喜。

如在八功德池中，合十都坐青莲蕊。
和苏唐卿
史辞（宋代）

昔日欧公镇永阳，构亭直在水云乡。醉翁啸傲曾为记，贤宰风流别驾梁。

老笔健遒刊琬琰，晴岚滴沥照门墙。更吟新咏深堂秘，相伴昆山片玉光。
早于城北逢御马
晁说之（宋代）

天街未见瞳眬日，御马来朝馺騀宫。不许暂时超倒暴，欲将何事验真龙。
残句:百家传本略相似
黄庭坚（宋代）

百家传本略相似，如月行天见诸水。
送马军范太尉
宋祁（宋代）

平狄方开府，镌羌旧著名。
新提建章骑，入领羽林兵。
赐橐千金重，留车两印荣。
已封头尚黑，休战髀还生。
大旆前驱影，鸣铙后隊声。
軷壇胜算爵，客饭饫侯鲭。
山背迷榆塞，云披认蓟城。
介圭朝汉幄，釦仗侍轩营。
怅别疏华恨，勤归杕杜情。
君看画像处，麟阁近西清。
镇远楼四首 其四
袁州佐（清代）

连峰不断海云开，坐拥岩城亦壮哉。地接昆崙标一柱，野分营壮接三台。

洗兵拟挽天河水，供饷惭非酂国才。幸际玉闽通道远，春风先许到楼台。
撷野蔬示小儿
周紫芝（宋代）

荒村无鸡豚，何以供刀机。山蔬杂百种，此物含妙理。

幽居有胜事，一笑随稚子。朝甑饭凫茈，暮鼎羹马齿。

笋包出土肥，蕨芽含露紫。试采少陵苣，更撷天随杞。

举杯香覆坐，摇喉滑流匕。悠然理尘策，果腹万事已。

君看金谷楼，步障五十里。韭齑及豆粥，为具咄嗟耳。

回观奇祸作，一死政坐此。寄声肉食徒，吾事勿轻鄙。
赠陈起
刘克庄（宋代）

陈侯生长纷华地，却以芸香自沐薰。
炼句岂非林处士，鬻书莫是穆参军。
雨檐兀坐忘春去，雪案清谈至夜分。
何日我闲君闭肆，扁舟同泛北山云。
送僧之灵岩
释居简（宋代）

吃粽胡僧起祸胎，入山桉过出山来。新丰九上犹嫌少，莫惮崎岖更一回。
夜泛洞庭，寻裴侍御清酌
李白（唐代）

日晚湘水绿，孤舟无端倪。明湖涨秋月，独泛巴陵西。

过憩裴逸人，岩居陵丹梯。抱琴出深竹，为我弹鹍鸡。

曲尽酒亦倾，北窗醉如泥。人生且行乐，何必组与珪。
山下泉
宇文鼎（唐代）

可致清川广，难量利物功。涓流此山下，谁识去无穷。
倾杯乐 其二 大石调，步月
吴湖帆（清代）

皎璧澄辉，莹珠悬夜，秋宵照澈命如昼。映脂面、同心醇酒。

扶玉命、佳人红袖。从絮话、月步行行久。相将信天誓地，眼底都成偶。

争知似我，为谁时渐呈消瘦。

怅个中、难了难剖。奈浅水急流，浪萍浮驻，烂熳莺花春几度，怎不管渡梅柳。

只得顾、彼此安排，纵教不比寻常挠人口。恁镜华妩采，深深院落情如旧。
春雪
欧阳修（宋代）

逗晓风声恶，褰帘雪势斜。
应怜未归客，故勒欲开花。
病思寒添睡，春愁梦在家。
谁能慰寂寞，惟有酒如霞。
答刘子静
徐积（宋代）

风兰不复采，风树何由静。一日复一日，大龙自驰骋。

无限好花开，何异秋风景。洒泪报君诗，正是鹤孤警。
赠林纯卿
郑琰（明代）

十载看花入醉乡，燕姬招隐白云庄。
罢官卜宅思栽柳，垂老将云学卖浆。
夜月邀僧同躭首，春湖供客典鱼肠。
孤山万树梅花发，剪烛裁诗夜未央。
九日黔江官署雨中思故乡菊
薛如洛（明代）

黔江漠漠已深秋，薄宦聊因五斗留。俯首醉听严武令，伤心闲斗杜陵愁。

几回欲湿寻花屐，无那空登对月楼。何处篱边堪脱帽，相期终买季鹰舟。
长安送马参军之金陵
柳应芳（明代）

去去南迁客，远送黄金台。
长江腊月春正来，绿冰片片迎船开。
问君无事莲花府，一日看山定几回。
箪友篇
屈大均（明代）

山人遗我荔枝瘿，得自罗浮第三岭。刳作一瓢字箪友，挹泉日三越王井。

拳曲千年成一节，半生半死沉香结。精力坚凝剥烂时，饱经甘苦成寒铁。

霜皮未尽尚磨砻，蛴螬半食心已空。螺纹如丝旋细细，左纽右缠文不同。

故株笼颠复虎跛，留此一拳见礧砢。臃肿何须中规矩，非方非圆但随我。

腹大如壶曲柄长，匏尊让尔居中央。巢父手间日摩弄，松枝挂处何清凉。
赞四君诗四首 其三
常景（南北朝）

严君情沈静，立志明霜雪。味道综微言，端蓍演妙说。

才屈罗仲口，位结李强舌。素尚迈金贞，清标陵玉彻。
春日偶作
武元衡（唐代）

飞花寂寂燕双双，南客衡门对楚江。

惆怅管弦何处发，春风吹到读书窗。
赴益昌六言二章 其一
唐庚（宋代）

岂有登台衮衮，漫令去国迟迟。南越缨方欲请，北山文莫相移。
句
王随（宋代）

岩深松半露，石乱水分流。
偈颂二百零五首
释正觉（宋代）

妙存湛湛不为无，真照灵灵不为有。
更向其间退步看，白云断处青山瘦。
过啄木岭暑暍憩道傍移时始行三首 其一
岳珂（宋代）

啄木侵云起，流金正日中。涧深犹断港，山崦略无风。

自是人来去，何关暑蕴隆。羲皇正高卧，多愧北窗翁。
过相思谷
李九龄（唐代）

悠悠信马春山曲，芳草和烟铺嫩绿。

正被离愁著莫人，那堪更过相思谷。
春日即事四绝
王炎（宋代）

年少逢春喜欲狂，长年心事易凄凉。
胸中不可无今古，坐阅陈编自炷香。
静上人病以偈贻之
释子淳（宋代）

火风地水合为身，犹若晴空一点尘。
借问病从何处起，只应谁是病中人。
悲哉行
白居易（唐代）

悲哉为儒者，力学不知疲。读书眼欲暗，秉笔手生胝。

十上方一第，成名常苦迟。纵有宦达者，两鬓已成丝。

可怜少壮日，适在穷贱时。丈夫老且病，焉用富贵为。

沉沉朱门宅，中有乳臭儿。状貌如妇人，光明膏粱肌。

手不把书卷，身不擐戎衣。二十袭封爵，门承勋戚资。

春来日日出，服御何轻肥。朝从博徒饮，暮有倡楼期。

平封还酒债，堆金选蛾眉。声色狗马外，其馀一无知。

山苗与涧松，地势随高卑。古来无奈何，非君独伤悲。
奉和敕赐公主镜
席豫（唐代）

令节颁龙镜，仙辉下凤台。含灵万象入，写照百花开。

色与皇明散，光随圣泽来。妍媸冰鉴里，从此愧非才。
李
苏轼（宋代）

不及梨英软，应惭梅萼红。
西园有千叶，淡伫更纤穠。
为嵩山题力闇画扇
书諴（清代）

近山间远山，力若奔群马。千里青未了，直来压渔舍。

舍中老翁我不如，但钓溪鱼不读书。宽罾大罩付儿子，止留舴艋游江湖。

江湖茫茫周四围，日暮独寻烟树归。妻炊黍熟儿易酒，喜儿鱼胜翁鱼肥。

翁心乐矣不知老，非惟过醉亦过饱。长安冠盖日纷纷，未若先生此画好。
句 其一
王才元（宋代）

雪曳山容改。
礼观音大士二首和湘灵
沈天孙（明代）

天冠璎珞现重重，风送潮声入梵钟。
但愿人心如水月，何愁不得睹金容。
南园小船
陈宓（宋代）

五年前具一篇舟，四岁枯乾水绝流。
今日重将蓬竹理，暇朝聊作芰荷游。
十分清浪堪飞棹，廿里长沟足下鉤。
七帙有亲颠欲华，人生会此更何求。
神树词
王建（唐代）

我家家西老棠树，须晴即晴雨即雨。四时八节上杯盘，

愿神莫离神处所。男不着丁女在舍，官事上下无言语。

老身长健树婆娑，万岁千年作神主。
嘲崔嘏
施肩吾（唐代）

二十九人及第，五十七眼看花。
建业间居春思
宋无（元代）

杜曲芳菲早，江城店舍烟。
雨青榆荚地，风白柳花天。
愁结丁香上，酲馀禁酒前。
病多游治少，春事亦留连。
寓居六咏 其二
苏辙（宋代）

山丹炫南土，盈尺愧西京。所至曾无比，知非浪得名。

未须求别种，尚欠剥繁英。行复春风度，天涯眼暂明。
赠太尉郑文肃公挽词二首
王珪（宋代）

星坠将军府，边山万木腓。
谁言夜舟固，那复玉关归。
旌旆低寒色，箫笳惨夕霏。
所嗟恩馆泪，不到九原挥。
拟张允怀寄内代内答十首 其八
郑文康（明代）

檀郎踪迹似风蓬，几夜因缘在梦中。不及天孙衾与枕，一年犹得一相同。
奉送阎醇老推官
陈师道（宋代）

古今犹异俗，邹鲁尚多儒。
簿领三年责，云霄一武趋。
数过忘潦倒，惜别更斯须。
说与晁夫子，今年锥也无。
隐趣
陆游（宋代）

归老家山一幅巾，俗间那可与知闻。
举杯每属江头月，赠客时缄谷口云。
行采菖蒲缘藓磴，卧浮舴艋入鸥群。
力营隐趣君无怪，作得闲人要十分。
宿白云庵
王猷定（明代）

寒镫寂照梦难成，但觉逢僧尚有情。关外客船喧野岸，枕边官马踏残更。

两淮烽火人初静，千里星霜雁独征。为吊汉家辛苦月，夜深犹傍钓台明。
桃园
汪梦斗（宋代）

草舍三家市，芦林半里城。滩乾去船涩，溪净露沙明。

鸟迹不见过，蚌胎随处生。水心石人立，遥望似相迎。
秋日纳凉
陈宓（宋代）

艳艳银河冷欲流，纖纖新月皎于眸。
天街已觉清无暑，时有飞萤点缀秋。
郊行即事
王兆升（清代）

欲悉田家事，无将上下暌。儿童擎绿酒，野老馈黄梨。

忘分辞方尽，陈情意转凄。莫云民俗薄，绥靖念残黎。
和君倚藤床十二韵
司马光（宋代）

嗟予仕京府，谋禄非谋身。
岂徒劳百骸，消铄侵天真。
所畏旷官诛，敢辞从事勤。
朝讯狱中囚，暮省案前文。
虽有八尺床，初无偃息痕。
比归暂解带，日没轩窗昏。
援枕未及就，扑面愁飞蚊。
示能习律令，何暇规皇坟。
夫君天才秀，明颖排纠纷。
右曹况清简，剸裂奚足云。
示遇且坚卧，逢时将致君。
行当起经济，膏沐醒吾人。
小至三诗呈景回制干并简同官
吴潜（宋代）

莫嫌一点稚阳微，化育工夫自此推。
履袜已无亲可献，黍羔犹此俗相宜。
数千里外萦心事，四五更头欹枕时。
恳恳对天香一炷，定知人愿必天随。
水友辞 鱼乌子
王质（宋代）

鱼乌子，鱼乌子，相唤相挨擦风苇。春莎渗子渐成鳞，的皪眼光苇波底。

唼草芽，啑杨花，勃勃春沫吹春莎。呜呼此友兮宜接迹，溪气溪香午犹湿。
赞龄叟留东隐二首
陈著（宋代）

一片丹山云出山，慈云高处共清閒。
春风轻借吹嘘力，出本无心也会还。
看山亭 其一
黄裳（宋代）

雨洗烟笼十数峰，两亭相望两山中。北来吟了南来醉，花木迎人一径通。
南歌子 其一
吕渭老（宋代）

策杖穿荒圃，登临笑晚风。无穷秋色蔽晴空。遥见夕阳江上、卷飞蓬。

雁过菰蒲远，山遥梦寐通。一林枫叶堕愁红。归去暮烟深处、听疏钟。
白帝城谒昭烈庙
张百熙（清代）

澹日颓云晚萧飒，苍莽荆榛见荒堞。汉家寂寞千载余，一片遗墟壮夔峡。

忆昔先主师东征，七百里路纷连营。猇亭折辱亦天意，夜遁乃入公孙城。

永安旧事难重问，玉殿空山豁幽闷。跃马全荒割据心，啼鹃尚带偏安恨。

君不见建业还都王气销，楼船直捣金陵潮。吴宫花草黯春色，祇今故垒生寒飙。

又不见阿瞒汉贼倾天下，末路分香泪空泻。一代英雄让使君，漳河铲尽铜台瓦。

成败三分迹已非，独留祠庙镇崔嵬。年年滟滪滩前水，呜咽东流更不回。
咏石僧
汤思退（宋代）

云作袈裟石作僧，岩前独立几经春。有人若问西来意，默默无言总是真。
东城作小秦淮道古诗来索佚事答以五绝 其三
全祖望（清代）

檗庵博物良无匹，手记僧腾客事来。谁教东行寻舍利，至今入定未曾回。
今古路行
司马光（宋代）

出门道路多，纵横不我测。
我今欲远行，须问曾行客。
徐徐逢路人，咨问青松侧。
客曰君何往，答曰游京邑。
客仍指要路，而言行有益。
古路虽大道，不如今路直。
但行今人路，犹如假羽翼。
彼客虽我去，独自踟蹰立。
为见今古路，无乃须差忒。
今路足轮蹄，古路饶荆棘。
欲行今人路，恐背古人迹。
拟行古人路，今人笑迂僻。
又拟不出门，奈有饥寒逼。
哀哀于此情，悠悠苍天色。
不避今人嫌，路须行古陌。
古陌虽难远，且保无劂失。
勉哉自勉哉，前古难知识。
不复见杨朱，万古凝悉魄。
庐山东林寺次韵
王守仁（明代）

东林日暮更登山，峰顶高僧有兰若。云萝磴道石参差，水声深涧树高下。

远公学佛却援儒，渊明嗜酒不入社。我亦爱山仍恋官，同是乾坤避人者。

我歌白云听者寡，山自点头泉自泻。月明壑底忽惊雷，夜半天风吹屋瓦。
雪中用前韵示汝咨汝功二侄
蔡戡（宋代）

策试中庭雪已深，玉楼冻合冷难禁。哦成风絮频呵手，拨尽寒灰苦用心。

梁苑巧妆花满树，蓝田幻出玉千寻。吾家二谢多才思，莫惜高吟更浅斟。
和舒上人山居即事
唐求（唐代）

败叶填溪路，残阳过野亭。仍弹一滴水，更读两张经。

暝鸟烟中见，寒钟竹里听。不多山下去，人世尽膻腥。
依许待制送行诗韵咏燕以寄
梅尧臣（宋代）

江燕衔泥日，深堂拂玉琴。
不教关合户，乃见主人心。
掠水飞殊捷，迎风去已禁。
短书犹可记，聊影托微吟。
颂古
释道颜（宋代）

十年海上觅冤雠，不得冤雠未肯休。
芍药花开菩萨面，棕榈吾散夜叉头。
谢郡守王宁轩
莫肃震（元代）

泮水溶溶，新庙有颙。飞柳罗星，栋梁揭虹。黝垩丹青，百堵皆崇。

东西从祀，有睟其容。冠佩裘舄，几几雍雍。千古万古，圣道尊隆。

泮水漪漪，芹藻其碧。青青子衿，斯游斯息。顾谓余言，伊谁之力。

曰我王侯，丰功硕德。可镌可镵，彝鼎金石。与庙齐休，垂之罔极。

思乐泮水，薄采芹藻。王侯戾止，其马蹻蹻。我有子弟，侯训教之。

我有老贫，侯廪稍之。我人好之，何以报之。既富且贵，永锡难老。
无题二首
刘克庄（宋代）

郭郎线断事都休，卸了衣冠返沐猴。
棚上偃师何处去，误他棚下几人愁。
广中南华寺一首
王阮（宋代）

一水透南粤，高人忆老卢。
如何拈不起，只为本来无。
匍匐三千里，披攘五百徒。
都来些子事，焉用尔区区。
闻雁
林宽（唐代）

接影横空背雪飞，声声寒出玉关迟。

上阳宫里三千梦，月冷风清闻过时。
绿波亭
陈基（元代）

眼明忽见此亭新，公子诗成思入神。坐爱碧波千顷绿，梦回芳草一池春。

每倾鹦鹉留佳客，欲采芙蓉寄远人。燕子不来秋已暮，倚阑无语独逡巡。
送周誉卿尉通城
周孚（宋代）

别君所畦槐，忽已荫檐瓦。三年望归船，老屋勤扫洒。

只今十日款，信是天所假。朝粳语已麋，夜烛醉还灺。

儿童互窥觇，有客如此寡。观君岂癯仙，鬓苍面如赭。

不应酸寒债，亦复似东野。匆匆从此去，孰是知音者。

折腰易斗粟，吾辈计亦下。我场无良苗，何由絷君马。
喜雪用禁物体二首
吴潜（宋代）

傍海风痴翦水难，偷他瑞叶散云端。
可须滕巽同宣力，坐使颛冥不旷官。
衣被麦苗搀腊到，装褫花树借春看。
明年定赛今年熟，野老心腴更体胖。
和蔡生
胡寅（宋代）

吾生惭松独，天赋比樗散。
学道才窥藩，圣门未容款。
老来忧患集，鵻草经湿叹。
衣带垂有余，樗腹无可坦。
跫然喜君至，肯就我乎馆。
一醉老瓦盆，宁用玻璃碗。
春风正骀荡。柳暗月欲满。
蚩蚩万物类，混化胎与卵。
吾侪幸襟灵，诗书足相伴。
浩然天宇内，未暇论修短，
扬雄正希颜，曾子岂雇管。
希声非折杨，下士每大莞。
茅屋
舒岳祥（宋代）

茅屋不称意，清冷照此心。
白鸥波万顷，黄鸟树千岑。
檐蔔炎天雪，蒲萄千日阴。
旧来须此物，隘巷若为寻。
王抚干
王十朋（宋代）

苏黄文章外，翰墨亦莫加。苏得鲁公法，黄自成一家。

肥无尘俗点，瘦或风雨斜。可爱如其人，敬之无迩遐。

真迹落人间，蔀屋生光华。我无一字藏，天遣来三巴。

吾宗东州秀，文翰俱可嘉。袖中出至宝，双眸洗昏花。

归橐今不贫，持往东南誇。何以报嘉贶，龙团建溪芽。
鹦鹉
范仲淹（宋代）

堂上每云云，金笼久受恩。
思山诚有意，对主忍无言。
性比孤鸾洁，声殊百舌繁。
云林如一去，应喜谢朱门。
和同寅黄九成棘寺言怀亦用前韵
黄仲昭（明代）

公馀仰见白云飞，身外浮荣顿觉微。世路风波随处险，天涯萍觉几时归。

乾坤举眼成何事，岁月无情易落晖。况复元规尘满面，西风无地拂征衣。
点绛唇
晏殊（宋代）

露下风高，井梧宫簟生秋意。画堂筵启。一曲呈珠缀。

天外行云，欲去凝香袂。炉烟起。断肠声里。敛尽双蛾翠。
定海九龙山
戴栩（宋代）

佛灯孤照净琉璃，吟尽疏星印水湄。
更觅九龙飞下处，人言山僻过于诗。
捣练子 陇州萧防判言，将来宜人分娩，是儿
马钰（金朝）

好性子，好性怀。不须香火不须斋。戴云包，免了灾。内修个，不凡胎。忘机绝虑屏尘埃。产灵童，有大才。
韦公子
罗隐（唐代）

击柱狂歌惨别颜，百年人事梦魂间。

李将军自嘉声在，不得封侯亦自闲。
绝命辞 其一
韩如炎（明代）

丈夫肯向死前休，今古兴亡不自由。半壁东南成坠甑，一家骨自总填沟。

天荒地老孤身在，国破家亡双泪流。太祖高皇今在上，小臣一死复何求。
于飞乐·教我莫思量
佚名（宋代）

教我莫思量，争不思量。
樊江
陆游（宋代）

手中一卷养鱼经，又向樊江上草亭。
朝雨染成新涨绿，春烟澹尽远山青。
榜舟不厌频来往，岸帻常须半醉醒。
赋罢新诗自高咏，满汀鸥鹭欲忘形。
薄命女
文同（宋代）

夭夭东邻姝，艳色如春柔。
去嫁不得偶，罗衣空自羞。
轻埃掩菱花，不分铅华休。
回首视庸奴，寂寞还卷收。
石灰吟
于谦（明代）

千锤万凿出深山，烈火焚烧若等闲。(万凿 一作：万击)
粉骨碎身浑不怕，要留清白在人间。(浑不怕 一作：全不怕)
题汉州西湖
严公贶（唐代）

凤沼才难尽，馀思凿西湖。珍木罗修岸，冰光映坐隅。

琴台今寂寞，竹岛尚萦纡。犹蕴济川志，芳名终不渝。
念往 其三
王炎（宋代）

半生共飘泊，所至无定居。晚有一区宅，乃以丧来归。

乐少辛苦多，呜呼止于斯。临没尚了了，儆戒皆可书。

子言不可忘，我意当何如。
赠道光法师
王安礼（宋代）

闻名非一日，许见便忘年。宴坐得真际，与游无俗缘。

杖藜寻古刹，洗钵试幽泉。稍寄钟山约，临风但慨然。
喜宗丞侄病愈
葛胜仲（宋代）

向来闻汝拙将理，五日寝瘵未药喜。医良未遇肱三折，爱切徒劳夜十起。

欣闻安泰风愈檄，莫叹清癯肉消髀。径须营度还诗债，要看笔端翻峡水。
建昌江
白居易（唐代）

建昌江水县门前，立马教人唤渡船。
忽似往年归蔡渡，草风沙雨渭河边。
谢刘廷干漕使馈肉
郑元祐（元代）

琐屑鱼虾不厌腥，惊闻一脔到斋扃。荠肠久断闻韶味，蒿目愁看在罶星。

破履尚图儿致养，解颐空对客谈经。西风峭急江湖晚，何处充饥有楚萍？
和静春赠唐心月韵 其四
龚璛（元代）

越来溪头烟水秋，绵绵洲渚忆曾游。城下荷花望不极，城上乌栖乐未休。
送王兵侍质庵致仕
周伦（明代）

十五题封乞罢官，再陈方荷圣恩宽。昔年南北尘初洗，今日山林梦始安。

村里人归添酒伴，客边秋及几花看。济时秪恐推耆旧，矍铄还须上马鞍。
逍遥咏
宋太宗（宋代）

得一便须休，真空象外求。
昭然宽世界，幻化似浮枢，
秘隐玄中理，幽深事莫投。
天涯无畔岸，宝月顺波流。
青衣春条诗
佚名（唐代）

幽室锁妖艳，无人兰蕙芳。春风三十载，不尽罗衣香。
贺陈侍郎该宗祀告成加封清源郡侯二首告词有
王迈（宋代）

辞封来伴赤松游，判作山中万户侯。
一片葵心天北阙，十行芝检殿西头。
渊洪端静恩言厚，拊藉温存眷礼优。
国事多艰耆旧少，须公与作济川舟。
和同年张季良少卿馈家酿韵三首
袁说友（宋代）

拭目高吟陋戴盆，续貂何敢曳诗门。
百壶荡桨惟公尔，此外应无说尹村。
次韵答陈之方秘丞
苏辙（宋代）

南山李将军，疋马独行猎。
田中射虎豹，后骑不容蹑。
丈夫贵自遂，老大饶惊慑。
飘摇天地间，自视如一叶。
故人多东南，愿作扁舟涉。
忽蒙长篇赠，幸此倾盖接。
时世尚新奇，诗书存旧业。
南风吹清汴，西去无停楫。
恨不留君谈，一使众坐厌。
新诗苦清壮，俗和再三怯。
东都多名卿，投刺日盈笈。
一言苟合意，富贵出旬浃。
行看文石阶，高谈曳长衱。
辱赠但茫然，知君念疲薾。
台州宴包知府乐语
高斯得（宋代）

使君五马日边来，犹是当年逸骥才。
汉竹光荣知妙简，召棠蔽芾喜重栽。
试听孝肃传新令，伫看文清拜首台。
盛事难逢须烂醉，楼头玉漏莫相催。
郑生学医从海上军索赠赋此
叶春及（明代）

为问安期枣有无，片帆南海静天吴。酬恩到处逢知己，夜夜双龙匣里呼。
入蜀
宋祁（宋代）

剑峰重叠抱巴天，从昔奸雄窃慨然。
白腹黄牛馀识歇，汉家寻用五铢钱。
题酒家壁
谢翱（宋代）

绿阴深处问天涯，黄鸟声中见酒家。树上猢狲摘残果，向来才见是春花。
大雪投宿圜通以野雪盖精庐为韵赋五诗并书涂中所见 其三
李彭（宋代）

山翁雪垂素，相逢乃倾盖。同看艳雪舞，尽此威迟态。
题叶君云海移情图叶君字芥一
姚鼐（清代）

我昔身在黄山边，青天无翳朝日鲜。白云足下横铺绵，弥满万谷为一渊。

乱峰飞来无所缘，荡摇欲定未定然。高者百丈卑一卷，惊呼众观足未旋。

微风已动云升迁，苍岩露足藏其巅。山灵变异理幽元，默存在胸逾八年。

叶君好云挥五弦，自言冥会如海壖。伯牙移情于成连，千载合辙容有焉。

图其髣髴妙不传，我怅前游隔苍烟，题诗寄思清不眠。
水调歌头（赵伯山席上见梅）
向子諲（宋代）

天公深藏巧，雪里放春回。不到闲花凡草，都付与疏梅。独立水闲林下，萧萧冰容孤艳，清瘦玉腰支。触拨暗香动，风味欲愁谁。

姮娥携，青女过，夜阑时。瑶冠琼珮，粲然一笑亦何奇。剩欲举觞对饮，不怕月明霜重，寒色著人衣。只恐邻笛起，化作玉尘飞。
望江南（再作）
洪适（宋代）

倾盖侣，古语诵邹阳。曲水一觞今意懒，阳关三叠重情伤。离恨落花当。

人截镫，归骑莫仓黄。谁肯甘心迷簿领，不如袖手傲家乡。高枕熟黄粱。
金陵杂兴二百首
苏泂（宋代）

潮水萦回御水通，垂杨照影绿茸茸。
天生此地非疏凿，未必钱塘似此中。
途次网得鲜鱼驰进两宫兼志思慕之诚
玄烨（清代）

千里难承玉陛欢，鲜鳞网得劝加餐。遥知长信开函日，定荷慈颜一笑看。
人不聊生梅柳早有春意
戴复古（宋代）

岁歉家家窘，时危事事难。
出门如有碍，对酒亦无欢。
杨柳含春思，梅花耐岁寒。
少须天意转，谷熟万民安。
禅人并化主写真求赞
释正觉（宋代）

空劫默游，灵然破幽。
潮扬光燄珊瑚月，海缩波澜翡翠秋。
於世无求，随缘自由。
百千三昧门门事，潦倒俱胝一指头。
寿忍庵章公八十一
费宏（明代）

雁荡山高高且广，翠满台南如涌浪。山翁筑隐选佳胜，暮霭朝霏千万丈。

流泉到枕醒尘梦，爽气浮窗惬真赏。居家有政惟孝友，化俗无争尽谦让。

山间旧结神仙侣，酒盏诗筒日还往。就中意气谁最亲，方石先生本姻丈。

忍庵心事已高贤，钜笔形容更精当。先生请老今桃溪，白发黄眉两高尚。

望海亭中坐几回，不妨斫地歌声放。小春南阁门弧悬，一篇定值千金贶。

二郎归贺索荒词，却愧缶鸣真冗长。灵运平生纵游处，万壑千流结遐想。

何由一造先生门，亦欲从翁操几杖。
句
王之望（宋代）

神灯点点光可烛，星斗荧荧低欲扪。
中秋过访怀鹿如因饮徐善球宅
张嗣纲（明代）

几年不见中秋月，此月今宵分外明。满座金飙撩客思，一尊秋外可人情。

曾闻有约过新筑，堪笑无心践旧盟。不有学玄杨伯子，清光可得挹徐卿。
次韵诚斋寒食日雨中游上天竺 其七
许及之（宋代）

山花压溜水通池，时有幽禽自在飞。日脚忽随云脚露，钟声恰与梵声齐。
减字木兰花
朱敦儒（宋代）

年衰人老。矍铄支离君莫笑。白日青天。我自心情胜少年。

超凡入妙。游戏神通随意到。酒圣诗仙。舞棹虚空驾铁船。
别俞君任通判三首
陈造（宋代）

客舍不宜久，黄尘翳衣缨。
非君此解后，孰使老眼明。
握手杂谈笑，洗醆共浊清。
已烬铜炉烟，倏听丙夜更。
清诗相劳苦，凛然见高情。
珠璧眩璀璨，珩璜竞鎗铿。
宁惟老眼明，亦使病骨轻。
语离信所重，未敢促归程。
题曾省元藏温日观葡萄后用温师韵
陆居仁（元代）

黄金台壮帝王州，我亦曾为汗漫游。不入凤池鹓鹭序，依然天地一沙鸥。
和人六绝 其三
虞俦（宋代）

未数骚人赋落英，新诗贻我底能清。笔端挽得东风住，侯喜真惭浪得名。
午过横林回望惠山二首 其一
杨万里（宋代）

道是冰销快水程，不知青女解藏冰。芦花多处竹阴底，砌作瑶堤不计层。
偈颂一百四十二首 其三十二
释广闻（宋代）

富贵却易，雪中断却娘生臂。贫穷却难，觅心无处更何安。

难难，夜来风色紧，孤客已先寒。
二月
王炎（宋代）

摆脱轩裳累，此身今自由。馀生能有几，外物已无求。

婺水自堪隐，稽山姑少留。千岩并万壑，春暖一遨游。
一剪梅 答须竹所问
王夫之（明代）

北海残碑数字传。前日烽烟，今日苍烟。湘灵雁柱鼓湘川，欲扣清弦，还恐惊弦。

閒心遥寄水云边。莫问湖天，自有壶天。忘忧春暖锦堂萱，好种芝田，且看桑田。
蝶恋花 其一 五色蝴蝶
赵友兰（清代）

楼畔犹馀金谷恨。十斛量珠，买得香魂醒。吹水差差添碧晕。

苔痕浸入菱花镜。

帘外东风凭扫径。拾翠相邀，休误寻芳信。一掬盈盈谁与赠。

缀钗飞上轻蝉鬓。
泫露诗
王敬伯（魏晋）

低露下深幕，垂月照孤琴。空弦益宵泪，谁怜此夜心。
寄茶与二刘
刘子翚（宋代）

然松煮鼎山泉冽，松旗一水分优劣。
凤饼推开雪照人，花瓷啜罢甘潮舌。
大刘谈天紫髯张，小刘逃禅清兴长。
会须酌此同翱翔，或凌刚风九天上，
或泛弱水三山傍。
明招杂诗四首
吕祖谦（宋代）

前山雨退花，余芳栖老木。
卷藏万古春，归此一窗竹。
浮光泛轩槛，秀色若可掬。
丰腴当夕餐，大胜五鼎肉。
次韵罗仲共灵泉夏夜二首 其二
周紫芝（宋代）

泉声落枕唤诗成，杰句中含万壑声。起看四更山吐月，又扶藜杖到天明。
醉花阴 同辰六红桥泛舟
曹溶（明代）

庚信才多无著处，堤上微云度。莫看紫桃花，相趁游蜂，画屧声中去。

三台催盏牙樯暮，到玉钩残路。须念有情难，苦论兴亡，直是书生误。
偈七首 其二
释法演（宋代）

难难几何般，易易没巴鼻。好好催人老，默默从此得。
银塘看白荷花
陈家庆（清代）

风摇环佩月裁裙，修到今生住水云。水上三千花姊妹，宜人都道不如君。
宿山海关梦为梁甫吟
林大春（明代）

重关对摇落，孤馆罢登临。海日青宵出，山云紫塞深。

马思千里道，梦识百年心。未遂南阳卧，空为梁甫吟。
瀑布
祖无择（宋代）

绝巘千寻势，飞泉万叠痕。
寒光涵玉岫，灵派析璇源。
峭壁河流立，苍崖井浪翻。
猿悲经树急，龙骇落潭浑。
气爽诸峰秀，声和众簌喧。
功成身退日，期此灌中园。
满庭芳
韩淲（宋代）

玉水灵山，霜天清晓，非烟非雾琴堂。载临初度，圭壁记煌煌。百里民安抚字，欢呼处、禾黍登场。今年好，为兹春酒，莫惜醉淋浪。

神仙，□领袖，山河勋业，星斗文章。便黄扉青琐，会遇明良。愿赐尚方之剑，攀槛折、于古辉光。飞凫去，甘棠遗爱，留与话桐乡。
答段柯古见嘲
温庭筠（唐代）

彩翰殊翁金缭绕，一千二百逃飞鸟。

尾薪桥下未为痴，暮雨朝云世间少。
何以问遗君二首 其一
黄省曾（明代）

何以问遗君，絓絓白玉紬。绸缪千万丝，自妾心中抽。
游灵岩记
高启（明代）

吴城东无山，唯西为有山，其峰联岭属，纷纷靡靡，或起或伏，而灵岩居其词，拔其挺秀，若不肯与众峰列。望之者，咸知其有异也。

山仰行而上，有亭焉，居其半，盖以节行者之力，至此而得少休也。由亭而稍上，有穴窈然，曰西施之洞；有泉泓然，曰浣花之池；皆吴王夫差宴游之遗处也。又其上则有草堂，可以容栖迟；有琴台，可以周眺览；有轩以直洞庭之峰，曰抱翠；有阁以瞰具区之波，曰涵空，虚明动荡，用号奇观。盖专此郡之美者，山；而专此山之美者，阁也。

启，吴人，游此虽甚亟，然山每匿幽閟胜，莫可搜剔，如鄙予之陋者。今年春，从淮南行省参知政事临川饶公与客十人复来游。升于高，则山之佳者悠然来。入于奥，则石之奇者突然出。氛岚为之蹇舒，杉桧为之拂舞。幽显巨细，争献厥状，披豁呈露，无有隐循。然后知于此山为始著于今而素昧于昔也。

夫山之异于众者，尚能待人而自见，而况人之异于众者哉！公顾瞻有得，因命客赋诗，而属启为之记。启谓：“天于诡奇之地不多设，人于登临之乐不常遇。有其地而非其人，有其人而非其地，皆不足以尽夫游观之乐也。今灵岩为名山，诸公为名士，盖必相须而适相值，夫岂偶然哉！宜其目领而心解，景会而理得也。若启之陋，而亦与其有得焉，顾非幸也欤？启为客最少，然敢执笔而不辞者，亦将有以私识其幸也！”十人者，淮海秦约、诸暨姜渐、河南陆仁、会稽张宪、天台詹参、豫章陈增、吴郡金起、金华王顺、嘉陵杨基、吴陵刘胜也。
大歇石
李士淳（明代）

古木阴中说涅槃，点头尔亦解参禅。仙僧趺坐无尘想，何用枕流洗碧泉。
酬李端得山中道友书见寄之作
苗发（唐代）

马融方直校，阅检复持铅。素业高风继，青春壮思全。

论文多在高，宿寺不虚年。自署区中职，同荒郭外田。

山邻三径绝，野意八行传。煮玉矜新法，留符识旧仙。

涵苔溪溜浅，摇浪竹桥悬。复洞潜栖燕，疏杨半翳蝉。

咏歌虽有和，云锦独成妍。应以冯唐老，相讥示此篇。
骤寒拥炉
姜特立（宋代）

雪霰晓漫漫，天公剩作寒。
林梢栖白风，炉焰舞红鸾。
之官汝州舟中作寄都下
刘攽（宋代）

浅智惮远谋，弱力量所任。进途远朝廷，退迹违山林。

代耕抱微愿，儋石安素心。小官慕既往，有道念在今。

问津自南郭，治舟溯清浔。鼎鼎去乡悲，冷冷游子吟。

凌风卷晴绿，乔木庇高阴。黄鸟相喧呼，嘉鱼一浮沉。

晨昏偶素月，信宿在青岑。所遇多可欢，离念颇用侵。

嵯峨天门高，浩荡瀛海深。髦士相提衡，精义穷幽寻。

顾余倾盖交，问我瑶华音。戒车辱祖道，赠策怅分襟。

简书甫祗畏，僻陋方滞淫。摇怀日三秋，寄情望归禽。
闻葬者
李之仪（宋代）

铙钹高低与哭声，同寻此路不相惊。年来自是多伤感，帘外何须问晦明。

未返耕桑真拙计，长萦缰锁奈虚名。无名可恋何贪着，瓶罄须休莫强倾。
颂古六十二首 其十七
释清远（宋代）

彼此老来谁记得，人前各自强惺惺。一坑未免俱埋却，几个如今眼子青。
读三都赋
谢薖（宋代）

汉遭阳九运，无复见中兴。不闻黄屋处，郊野蔽旗旌。

三人已成虎，况阻三国兵。扬尘日月暗，喋血郊原腥。

作都虽云美，其如九鼎轻。十年翰墨手，摸写费丹青。

人与骨俱朽，山川空炳灵。吾怀鲍明远，寂莫赋芜城。
咏蜡梅
王洋（宋代）

江梅已胜犹非似，此外馀芳更堪数。
信知风格忌太高，至此从前难者语。
世间初无字可夸，且随颜色称蜡花。
醉人香味解禅定，捩眼静伫辞纷华。
徐熙画花只画神，黄筌细琐皆带真。
要须别花如别画，只恐此心难付人。
句
张顺之（宋代）

瞻鹊数声清梦断，出门一笑遇诗仙。
寄题千秋观
于石（宋代）

峥嵘金碧千秋观，谁记当年贺监家。
湖水亦随人世改，秋光一半失荷花。
登子胥庙因观钱塘江潮
方行（元代）

吴越中分两岸开，怒涛千古响奔雷。
子胥不作忠臣死，勾践终非霸主材。
岁月消磨人自老，江山壮丽我重来。
鸱夷铁箭俱安在，目断洪波万里回。
叠韵答周礼三并柬秦剑青丈
许宝云（清代）

水瑟云璈海上来，诗怀特地为君开。未谙卢骆当时体，已负周秦以后才。

溟渤何堪侪勺水，岱宗料不薄纤埃。昨宵梦落淮东寺，曲径花田彻夜猜。
秋夜怀归
赵汝鐩（宋代）

乡里千山月，尘埃两鬓星。
秋声虽是爽，客耳不堪听。
多泪风前烛，孤明竹外萤。
吟蛩更亡赖，终夜几曾停。
枕上作
陆游（宋代）

寒夜卧林庐，萧然适有余。
虫悲号坏壁，灯暗守残书。
养拙天知我，安贫老似初。
虽非漆园吏，也作蝶蘧蘧。
红绣鞋·天台瀑布寺
张可久（元代）

绝顶峰攒雪剑，悬崖水挂冰帘，倚树哀猿弄云尖。血华啼杜宇，阴洞吼飞廉。比人心，山未险。
次韵上梅岭
刘子翚（宋代）

鞭粳红入臼，剪菜玉登盘。
是处喜相挽，我来如许难。
沙清才{左氵右虢}{左氵右虢}，陟翠入磻磻。
勃窣乾坤裹，伊谁不自安。
水调歌头 寿赵提刑
马子严（宋代）

万仞鹅湖顶，千岁矫苍龙。楼台一簇，仙家遥寄五云中。

天上朝元佳节，人世生贤华旦，瑞气郁葱葱。六辔耀闽海，列郡喜趋风。

记昔年，当此际，早梅红。插花饮酒，狂歌醉舞寿昌宫。

零落青袍如旧，敛板绣衣庭下，欣见黑头公。王室要师保，叔父忽居东。
大衍易吟四十首 其二十二
方回（元代）

午月至子复，书云七日来。六日七分说，观天何隘哉。
颂古二首
释子涓（宋代）

乍雨乍晴山裹寺，或来或去洞中云。
满天星月明如昼，此境此时谁欲分。
鱼游春水（寿衙大参）
李刘（宋代）

湖南三千里。百万人家争送喜。元戎初度，和气水流山峙。荆楚中间寿域开，翼轸傍边台躔起。崧岳降神，维箕骑尾。

见说君王注倚。问舟楫、监梅谁是。国人争望周公，东归几几。功名多载旂常上，福禄平分天壤里。家家弦管，年年孤矢。
秋居
王令（宋代）

秋居寒萧疏，秋意愁交井。
饱犬无吠志，饥乌有凶声。
庭空鸟交下，墙穴鼠更争。
浩叹欲出门，日暮不可行。
仁宗皇帝挽歌辞四首 其三
强至（宋代）

轻徭宽日力，横费惜秋毫。临谏天容睟，尊贤圣体劳。

乾坤收化育，弓剑入悲号。十月西陵仗，愁云隔赭袍。
次吴竹修寄泽南洲韵
陈著（宋代）

君客蓬堧偶滞留，我寻菊伴枉经由。
翠微轻失相逢笑，白发堪禁几别愁。
只为交情如管鲍，未能忘物似聃周。
何妨重约论文酒，尚有橙黄橘绿秋。
赋德机徵君荆南精舍图
倪瓒（元代）

结庐溪水南，胜事足幽探。夏果落山雨，春衣染夕岚。

石敧招鹤磴，门俯射蛟潭。日日萦归梦，萧条雪满簪。
意难忘 盆兰为虫所伤，未几复茁。喜赋
何振岱（清代）

瑶苑仙真。度人天小劫，还茁灵根。映窗依旧月，倚石续前云。

千种意，耿无言。相对越温存。费梦思，茎边叶底，几次逡巡。

闲苔绿遍瓷盆。愧抛离十载，一溉无恩。恨多偏不怨，啼湿却留痕。

湘水晓，楚烟昏。辛苦返香魂。忍负他，风寒酒醒，暗泽微闻。
送禅照大师四首 其三
周行己（宋代）

行行识取灵岩路，多少游人只么回。门前有个擎天柱，千万归时带取来。
辛未闰四月即事
张九成（宋代）

种槿已五载，入门幽迳深。
拒霜偶然植，亦解成清阴。
晚凉新浴罢，松风披我襟。
终日岸巾坐，閴无人见寻。
浩然媚幽独，发兴付瑶琴。
喜雨八绝寄显道作 其五
欧阳澈（宋代）

画坼田龟久望云，霈然膏泽幸盈津。南邻来庆年丰稔，旋酌香醪共湿唇。
蝙蝠
范成大（宋代）

伏翼昏飞急，营营定苦饥。
聚蚊充口腹，生汝亦奚为!
山居即事
释绍嵩（宋代）

山色堆蓝重，风烟野外嘉。
与闲为活计，祗者是生涯。
虽有明时约，端无外物华。
人生贵知足，此兴未尖赊。
和许守小阁
吴芾（宋代）

依山开户牖，每到眼增明。
爽垲偏宜性，清虚更醒酲。
地高朝纳日，江近夜闻声。
默坐观身世。
天子始絺
王十朋（宋代）

盛德方居火，天王始服絺。薰风生殿早，畏日到官迟。

莹雪罗初叠，含风葛乍披。汗宁濡玉体，暑不近天肌。

表饰遵尼父，恩荣彼拾遗。中宫同俭德，无愧葛覃诗。
高凉梁惟正爱日堂
王恭（明代）

来日短短去日多，百龄悠悠易蹉跎。事亲不可得而久，日短心长知奈何。

帘前白日閒来度，强半光阴夜中去。长日须教十二时，时时好在承颜处。

游宦因兹想故乡，铜鱼山色对高凉。家临电白城头树，走马别来凡几霜。

忆昨西台著绣衣，今为花县亦忘机。寥寥廨宇秋灯下，海阔天遥有梦归。
鱼上冰
王公亮（唐代）

春生寒气减，稍动久潜鱼。乍喜东风至，来看曲岸初。

出冰朱鬣见，望日锦鳞舒。渐觉流澌近，还欣掉尾馀。

噞喁情自乐，沿溯意宁疏。倘得随鲲化，终能上太虚。
闲居写怀
唐孙华（清代）

屈伸固有命，秋毫非人功。三世不徙官，执戟老扬雄。

荀爽起布衣，百日至三公。猿臂终数奇，李蔡本下中。

方壮既悼颜，皓首仍悲冯。世有巧而踬，亦或拙而通。

忧喜塞翁马，得失楚人弓。时命苟不谐，不如安固穷。
检校竹隐竹数三首 其三
赵蕃（宋代）

钱多论以屋，畜多论以谷。我独何为者，个个数脩竹。

竹个虽不多，是亦我所欲。于以盗之防，盗防宁此足。
游三井观
陆游（宋代）

三井久知名，暇日偶一访。
栋宇坏欲尽，基址尚闳壮。
画墙皆国坏，烟云俨天仗，旌旄亚戈戟，佩玉杂弓＊。
太古实杰作，笔落九天上，吴生名擅世，睥睨未肯让。
规模远有考，意象豪不放。
最奇老臞仙，骨立神愈王。
石恪虽少怪，用笔亦跌宕。
两姝淡蛾眉，非复火食状。
尘埃久侵蚀，风雨无盖障。
好事未易逢，宁能久亡恙。
雍洛劫火余，妙迹尽凋丧。
斯游恐难继，伫立增悄怆。
唐宫词补遗 其四
宋无（元代）

宫娥随驾蜀山回，春日还从内苑来。闻道上皇忧寝食，御前休报海棠开。
代鸥阳丞上韩平章
刘过（宋代）

当年欧富与韩范，戮力同心佐汉庭。
今日故家浑似旧，醉翁之后独雕零。
九日竹坡昼睡二首 其一
周紫芝（宋代）

紫萸香度酒杯空，分付重阳一枕中。老至上山无脚力，试凭幽梦到南峰。
寄题强
周紫芝（宋代）

濯缨须沧浪，弹冠必新沐。昏昏不可受，皓皓亦易辱。

借令困一尘，未易涴冰玉。勿从渔父谈，恐自成窘束。
春荠
陆游（宋代）

食案何萧然，春荠花若雪；从今日老硬，何以供采撷？山翁垂八十，忍贫心似铁，那须万钱箸，养此三寸舌？软炊香粳饭，幸免烦祝噎。
一瓢亦已泰，陋巷时小啜。
荆门野望
钱希言（明代）

滔滔江汉引微茫，川路西来蜀道长。
象齿旧通周贡赋，蚕丛新叛汉衣裳。
雨消青草湖头瘴，叶落黄陵庙里霜。
十二碧峰看不见，空令神女怨高唐。
江湖伟观
范希禹（宋代）

望断菰蒲烟水乡，凭高不尽意苍茫。神州北去山川远，王气南来天地长。

晴见白云归竺国，夜看红日上扶桑。游人自拥笙歌醉，谁为梅花酹一觞。
题中秋宴别卷赠杨文英应贡之京
王佐（明代）

三秋已半无炎暑，皎月行空净如洗。主人是夜绮筵开，如在广寒宫阙里。

妙舞清歌乐未央，翻翻桂子飘清香。银蟾影落金樽酒，露华凉滴紫罗裳。

翛翛轻吹摇庭竹，云母屏间莹如玉。坐中急管间繁弦，花底绛纱笼凤烛。

主人欲作朝天行，会我宾朋陈别情。以兹罄饮不辞酌，况值良宵对月明。

明月满地琼瑶色，类子文光初奋迹。白璧离尘瑞影增，青萍出匣寒芒溢。

酒酣为道行边程，吴山潞水蓟阳城。虎拜玉阶三策献，赢取青钱万选名。

人生得志无逾此，肯学鹪鹩栖棘枳。尧舜君民当此时，要使勋名昭太史。
醉落魄（荔枝）
韩元吉（宋代）

霓裳弄月。冰肌不受人间热。分明密露枝枝结。碧树珊瑚，容易与君折。

玉环旧事谁能说。迢迢驿路香风彻。故人莫恨东南别。不寄梅花，千里寄红雪。
宫词
宋白（宋代）

道院秋眠对绮疏，翻思十五入宫初。
花前听得君王道，禁掖三千总不如。
海棠春 闺中四景词 冬
商景兰（清代）

朔风剪出鹅毛片。柳絮与、梅花相见。木落万山空，正大江如练。

相炉拨尽寒犹战。况夜夜、玉壶添箭。耐得岁寒心，又苦桃花面。
题李白玩月图
唐文凤（明代）

长庚之星光配月，何年降精生李白。倏向人寰汗漫游，骨异神李本仙谪。

平生爱月如嗜饴，老蟾流辉沁诗脾。胸中玲珑广寒殿，珠玑欬唾天香吹。

良宵醉月坐花影，银汞镕阶光烱烱。梦咽玄霜玉兔寒，露湿锦袍呼不醒。

惯赊月色长安春，玉环媒私力士嗔。李平调新声未绝，楼船迫胁连边尘。

夜郎天高月黑黑，忍死投荒去京国。金鸡放赦归江南，采石波宽酒杯窄。

眼花捉月月倒悬，翻身起舞水中天。冯夷夜护叱河伯，遗骸肯污饥蛟涎。

巫阳下招招醉魄，帝遣归来住蟾阙。精神仍作长庚星，万古千秋伴圆缺。
喝火令
陆珊（清代）

买醉红螺酌，游仙绿绮弹。愁思难得片时阑。偏又抬头瞥见，镜样月儿圆。

闷掩窗朱鸟，慵偎被彩鸾。待寻幽梦到乡关。无奈千川，无奈万重山。

无奈层层春树，叠叠暮云拦。
春晚江楼晓吟
姚燮（清代）

置酒江楼试晨眄，独鸦过楼云一片。隔江一楼对我楼，杨枝袅袅当帘钩。

何人吹笛楼上头，吹暗江潮如暮秋。远山睨竹春阴老，小渚眠凫梦气幽。

川原迢迢烟翠缜，薄衫映空怨风紧。孤情浩荡不可留，千里芳华同拍浮。

我欲携家寄渔艇，乾坤东南有沧溟，不逐江头乱萍梗。
和董叔重韵
王炎（宋代）

秀色惊老眼，见此千丈松。
门如翟廷尉，人愧王沂公。
骊珠损佳惠，衰迟岂宜蒙。
三复不能已，一室生清风。
忆王孙 金丝桃
高濂（明代）

为惜春风去渺茫。不堪回首忆刘郎。慢裁金缕作衣裳。

剩残妆。吐出丝丝惹恨长。
题屈原庙
王十朋（宋代）

自古皆有死，先生死忠清。故宅秭归江，前山熊绎城。

眷言怀此都，不比异姓卿。六经变离骚，日月争光明。
江上呈华玉
陈沂（明代）

龙江东下水疑空，飞鸟流云落镜中。
千里晴光遥漾日，满船秋色澹无风。
青山旧国知何处，芳草离情去未穷。
晚折蘋花思对酒，灯前还有故人同。
东台杂诗 其三
蒋春霖（清代）

好辩难为用，能狂亦累名。酒怀云叶乱，诗境月华清。

短剑悲歧路，空囊负友生。岁残吾更懒，无梦寄长征。
谢宾客挽歌三首
梅尧臣（宋代）

自昔居门下，游观必许偕。
岂将千里别，遂入九泉乖。
已恨霜松折，行嗟玉树埋。
苍生空有望，丹旐不胜怀。
曩日言归里，飞章愿乞骸。
今朝赤松畔，烟垅对苍崖。
添声杨柳枝
吴灏（清代）

茵阁藏春参寂禅，小神仙。撩人寒暖夜如烟、倩谁怜。

袅娜蕙兰开红药，东风薄。穿帘月色到床前、意绵绵。
蛾眉亭
高翥（宋代）

千尺悬崖巨浪撞，危亭高峙对微茫。
远峰凝黛双蛾澹，流水连云一带长。
日落江容难可尽，天寒山色不成妆。
停舟欲试登临眼，北望青烟欲断肠。
送李仆射愬赴镇凤翔
张籍（唐代）

由来勋业属英雄，兄弟连营列位同。先入贼城擒首恶，

尽封筦库让元公。旌幢独继家声外，竹帛新添国史中。

天子新收秦陇地，故教移镇古扶风。
初晴，祭扫青草湖有感，归成四律以写哀衷 其一
林占梅（清代）

一别音客两渺茫，不归西土定仙乡。生前枉绾同心结，死后难仙入梦香。

石冢寒蛩迷乱草，墓门啼鹧苦哀杨。归来笑语人何在，寂寞灯前意转伤。
示柳珵
鉴空（唐代）

兴一沙衰恒河沙，兔而罝，犬而拿，牛虎相交与角牙，宝檀终不灭其华。
村舍二首
许浑（唐代）

自翦青莎织雨衣，南峰烟火是柴扉。
莱妻早报蒸藜熟，童子遥迎种豆归。
鱼下碧潭当镜跃，鸟还青嶂拂屏飞。
花时未免人来往，欲买严光旧钓矶。

尚平多累自归难，一日身闲一日安。
山径晓云收猎网，水门凉月挂鱼竿。
花间酒气春风暖，竹里棋声暮雨寒。
三顷水田秋更熟，北窗谁拂旧尘冠。
西苑观刈麦
归有光（明代）

御苑清风正麦秋，金舆晚出事宸游。
两歧凝露垂黄茂，万斛连云际绿畴。
先为祈年多瑞雪，节来甘雨应玄脩。
丰穰美报非无事，粒粒曾关圣主忧。
春题华阳观（观即华阳公主故宅有旧内人存焉）
白居易（唐代）

帝子吹箫逐凤凰，空留仙洞号华阳。

落花何处堪惆怅，头白宫人扫影堂。
思公子
王融（南北朝）

春尽风飒飒，兰凋木修修。王孙久为客，思君徒自忧。
句
吕希哲（宋代）

独抱遗经唐处士，差强人意汉将军。
喜入长安
崔湜（唐代）

云日能催晓，风光不惜年。赖逢征客尽，归在落花前。
丘庆馀画兔
周文璞（宋代）

家住栖贤云，泉石恣幽讨。
写出明视孙，眉目增媚好。
卯日行踆踆，衣褐坐芳草。
脱身文字祸，见机恨不早。
仰候月盈宿，修眉几回扫。
迷离望灵药，青松为三倒。
山人书姓名，欲使好事考。
成都遨乐诗二十一首 其三 五日州南门蚕市
田况（宋代）

齐民聚百货，贸鬻贵及时。乘此耕桑前，以助农绩资。

物品何其耕，碎璅皆不遗。编䉲列箱筥，饬木柄镃錤。

备用诚为急，舍器工曷施。名花蕴天艳，灵药昌寿祺。

根萌渐开发，蔂载相参差。游人衒识赏，善贾求珍奇。

予真徇俗者，行观亦忘疲。日暮宴觞罢，众皆云适宜。
诗偈 其二十四
庞蕴（唐代）

惭愧好心王，生在莲华堂。恒持般若剑，终日带浮囊。

常怀第一义，外国赖恩光。五百长者子，相随归故乡。
昌州
陈伯强（宋代）

昌国古要区，人物屹相望。
功名刻高崖，粟帛赐满箱。
题韩左军马图
赵说（宋代）

龙媒神飞影在纸，双瞳墨湿电光紫。乌首昂昂渴奔水，青鬃迎风拂不起。

逸气难居皂枥底，势欲陪龙走千里，月支真马有如此。

落笔一与王生似，云是吾州韩画士。
前出塞九首·其六
杜甫（唐代）

挽弓当挽强，用箭当用长。
射人先射马，擒贼先擒王。
杀人亦有限，列国自有疆。
苟能制侵陵，岂在多杀伤。
题惠琮律师院
贯休（唐代）

苦节兼青目，公卿话有馀。唯传黄叶喻，还似白泉居。

猿拨孤云破，钟撞众木疏。社坛踪迹在，重结复何如。
大雪不出寄阳翟宁陵
吕本中（宋代）

簿书终岁忙，风雪一日静。闭门近残火，稍觉诸事胜。

平生汗漫游，已负麋鹿性。微官不能归，但见日月竞。

老人去已远，我行复未定。训言实在耳，无因问温凊。

归心止阳翟，悲梦识新郑。大女痴无比，有语多未听。

小女索乳啼，不与穷屋称。想唤添丁来，与汝相和应。

低头坐儿曹，气血安得盛。非无车马心，未忍求捷径。

顾自阻饥寒，畴能免讥评。诸郎何时逢，相作玉树映。

文章有活法，得与前古并。默念智与成，犹能愈吾病。
柴关道中口号 其二
常纪（清代）

山重水复石磷磷，岩壑幽深隔世尘。经过柴关多少曲，山风尽日恐行人。
白雪曲
张玉娘（宋代）

帘白明窗雪，风急寒威冽。欲起理冰弦，如凝指尖折。

霜帏眠不稳，愁重肠千结。閒看腊梅梢，埋没清尘绝。
忆李之纯三首
王从之（金朝）

隽气倾天下，高情到古今。
衔杯曼卿放，下笔老坡神。
时论谁优劣，人材自屈伸。
穷愁须理遣，不必泪沾巾。
续董子温咏陶潜诗八首 其五
刘攽（宋代）

时命昔大谬，贤杰同隐沦。陶公晋卿族，晚节耻屈身。

躬耕抱羸疾，嗟哉畎亩勤。
暑中閒咏六首
方回（元代）

叹息归来晚，园林亦自都。
疏篁新茁笋，乳燕倍添雏。
喜雨诗成轴，梅卤渍栀花。
臧获修时事，分衣缺布纱。
忆被牛相留醉州中时无他宾牛公夜出真珠辈数人
李绅（唐代）

严城画角三声闭，清宴金樽一夕同。银烛坐隅听子夜，

宝筝筵上起春风。酒徵旧对惭衰质，曲换新词感上宫。

淮海一从云雨散，杳然俱是梦魂中。
寺中
潘玙（宋代）

春深寺逾静，云伴小窗闲。
客思落花里，鸡声疎竹间。
昼全无一事，身似坐空山。
幽意何人会，吟僧时往还。
咏纸鸢送陆文质之京
张弼（明代）

百尺东风舞纸鸢，无端声到别离边。人生自是无根蒂，却被功名一线牵。
偈颂一百一十七首 其四十四
释绍昙（宋代）

长须翁，久不见。壁角深藏，心灰百炼。将期休影息阴，岂谓明明弄险。

点出夜叉心，擘开菩萨面。丑恶既乖张，佛手难遮掩。

赢得春山哭杜鹃，鲜血染花枝，声声怨。
题黄仲虬西山记游图
周之瑛（清代）

吴趋山水古无匹，一角西南更幽绝。灵岩深秀邓尉奇，环燕由来孰优劣。

名山本待名人游，江夏才子今其俦。尘区闭置不得意，约客试探千岩幽。

青山鸣禽劝客醉，吴王池馆春常在。响屐廊边细草香，玩花池畔清波汇。

一望红亭白塔间，孤高佛日还追攀。忽惊具区出足底，琉璃冷浸双烟鬟。

相将更泛清溪棹，何处幽香来绝妙。吾家山畔桐井东，积雪千条留玉照。

年年梅花春早开，今年二月犹含荄。凝冰敛雾一万树，忍寒为待诗人来。

诗人自古多好事，似此清游难恝置。已将踪迹付丹青，更录千诗作游记。
李安抚芾第四十八
文天祥（宋代）

杀气吹沅湘，高兴激荆衡。
城中贤府主，千秋万岁名。
次韵学士史秋初四首
李弥逊（宋代）

何日刀头水石间，婆娑犹得一官闲。
杖藜早晚寻幽处，望断秋空不见山。
后庭花破子·玉树后庭前
李煜（五代）

玉树后庭前，瑶草妆镜边。去年花不老，今年月又圆。莫教偏，和月和花，天教长少年。
题钓台
张保雍（宋代）

汉包六合网英豪，一个冥鸿惜羽毛。世祖功臣三十二，云台何似钓台高。
寄彰明任光禄遵圣
文同（宋代）

轩轩任公子，本是钓鳌人。
手把虹蜺竿，一举百万钧。
得鳌谓无用，坐卷千丈纶。
却自絓蚯蚓，浅濑收纤鳞。
悠悠世上儿，不识此有神。
但将俗士眼，下视穷水滨。
潇湘八景 其一 潇湘夜雨
安念祖（清代）

沙汀云黑夜江寒，几点渔灯近蓼滩。最是客舟听不寐，潮声急处雨声酸。
少年行二首
王昌龄（唐代）

西陵侠年少，送客过长亭。
青槐夹两路，白马如流星。
闻道羽书夹，单于寇井陉。
气高轻赴难，谁顾燕山铭。

走马还相寻，西楼下夕阴。
结交期一剑，留意赠千金。
高阁歌声远，重关柳色深。
夜间须尽醉，莫负百年心。
寄题赵?几承事戏彩堂
苏辙（宋代）

春晚安舆遍浙东，永嘉别乘喜无穷。
橐装已笑分诸子，吏道何劳问薛公。
堂上寿樽诸掾集，室中禅论衲僧通。
兴阑却返林泉去，幕府长留孝弟风。
杨柳枝词（二首）
全室宗泐（明代）

百花洲畔覆青坡，第六桥头蘸碧波。
凤管龙笙春寂寂，绿阴终日伴渔歌。
赏徐园紫薇花
陆志（明代）

名应星垣色相奇，不将浓艳媚春时。赏筵雅爱临歌扇，草诏曾看落砚池。

漫诵泛香元献赋，朗吟为伴乐天诗。月明风爽南州宅，衰老宁辞酒百卮。
旌表门闾安人陈氏挽词
楼钥（宋代）

妇德高千古，乡评彻九重。
柏舟终自誓，石窌启新封。
孙子传清白，闺门慕肃雍。
死生无憾处，了不愧三从。
朱敬之监簿求泉南添差倅去泊灵芝
韩淲（宋代）

经筵虽旧事犹新，似续中朝入荐绅。便赋泉山六百石，重光唐石八千春。

从来力量非他意，到了工夫只此身。六月灵芝湖上寺，风凉相与洗车尘。
鹧鸪天寿
胡于（宋代）

楚楚吾家千里驹。老人心事正开渠。风流不减庭前玉，爱惜真如掌上珠。

纡绿绶，荐方壶。老人沉醉弟兄扶。问将何物为儿寿，付与家传万卷书。
赋得人在蓬莱第一峰得峰字
赖世观（清代）

蓬莱人不到，有客步仙踪。谔谔无双士，峨峨第一峰。

振衣排玉笋，举袖摘芙蓉。近日丹梯接，书云碧落封。

三千尘极目，两大象罗胸。最是登瀛路，弹冠庆协恭。
句 其二
罗畸（宋代）

山围碧玉神仙岛，地涌黄金宰相沙。丹荔熟时堆锦绣，翠榕空里起龙蛇。
鳌溪
谢谔（宋代）

蔼蔼烟云望眼昏，乱红翻迳绿遮门。
一声啼鸟在何处，山外人家桑柘村。
任漕鲁漕同谒史发运为庐阜之游恨不得偕行因
吴芾（宋代）

不向庐山久，回头五十秋。
羡君联骑去，顾我几时游。
五老想如故，二林应更幽。
无因陪后乘，神往但形留。
台城
罗隐（唐代）

水国春常在，台城夜未寒。丽华承宠渥，江令捧杯盘。

宴罢明堂烂，诗成宝炬残。兵来吾有计，金井玉钩栏。
偈颂七十六首 其二十八
释师范（宋代）

昔年当此日，生个老妖孽。殃害大地人，有屈无处雪。

云门愤不大，一棒要打杀。打不杀，至今年年有个四月八。
野望二首
羊士谔（唐代）

萋萋麦陇杏花风，好是行春野望中。

日暮不辞停五马，鸳鸯飞去绿江空。

忘怀不使海鸥疑，水映桃花酒满卮。

亭上一声歌白苎，野人归棹亦行迟。
再次前韵留黄县尉二首
项安世（宋代）

天教槐辅抚藩州，人道梅仙百不愁。
倚阁才情翻作苦，留连诗不不成酬。
我方设棘蒐芹水，渠自张蒲去荻洲。
二十四泷高浪里，卧敲船板醉吟休。
前汉门。高祖
周昙（唐代）

爱子从烹报主时，安知强啜不含悲。

太公悬命临刀几，忍取杯羹欲为谁。